ai4bharat/Pralekha huggingface dataset:
পেট্রোলিয়ামওপ্রাকৃতিকগ্যাসমন্ত্রক
শ্রী ধর্মেন্দ্র প্রধান ১২৪টি জেলায় ৫০টি ভৌগলিক অঞ্চলে দশম নগরকেন্দ্রিক গ্যাস বন্টন প্রক্রিয়ার কাজকর্মের সূচনা করলেন
নয়াদিল্লি, ২৬ অগাস্ট, ২০১৯
কেন্দ্রীয় পেট্রোলিয়াম ও প্রাকৃতিক গ্যাস মন্ত্রী শ্রী ধর্মেন্দ্র প্রধান আজ এক অনুষ্ঠানে ১২৪টি জেলায় ৫০টি ভৌগলিক অঞ্চলে নগরকেন্দ্রিক গ্যাস বন্টন কর্মসূচির সূচনা করেন। দশম পর্যায়ে নগরকেন্দ্রিক গ্যাস বন্টন প্রক্রিয়ায় দরপত্র আহ্বানের পর ১২টি দরপত্র আহ্বানকারী সফল হয়েছিলেন। সফল এই দরপত্র আহ্বানকারীদের শ্রী প্রধান গত পয়লা মার্চ কাজকর্ম রূপায়ণের সম্মতিপত্র প্রদান করেন। নগরকেন্দ্রিক গ্যাস বন্টন প্রক্রিয়ার দশম পর্যায়ের কাজ শেষ হলে দেশের ৭০ শতাংশ জনগণ এবং মোট ভৌগলিক এলাকার ৫২.৩ শতাংশ গ্যাস বন্টন ব্যবস্হার আওতায় এসে যাবে। দশম পর্যায়ের গ্যাস বন্টন প্রক্রিয়ায় ২ কোটি ২ লক্ষ পেট্রোলিয়াম ও প্রাকৃতিক গ্যাসের সংযোগ দেওয়া হবে। এইজন্য ৩ হাজার ৫৭৮টি সিএনজি স্টেশন চালু করা হবে এবং গ্যাস বন্টনের জন্য ৫৮ লক্ষ ইঞ্জি-কিলোমিটার দীর্ঘ ইস্পাতের পাইপলাইন বসানো হবে।
এই উপলক্ষ্যে শ্রী প্রধান বলেন, নবম ও দশম পর্যায়ের কাজ শেষ হওয়ার সঙ্গে সঙ্গে দেশে নগরকেন্দ্রিক গ্যাস বন্টন ক্ষেত্রে লক্ষ্যণীয় অগ্রগতি ঘটবে। তিনি আরও জানান, বিগত ৫ বছরে দেশে পেট্রোলিয়াম ও প্রাকৃতিক গ্যাসের সংযোগ, সিএনজি চালিত যানবাহন এবং সিএনজি স্টেশনের সংখ্যা দ্বিগুন হয়েছে। ভারতকে বিশ্বের তৃতীয় বৃহত্তম শক্তি ব্যবহারকারী দেশ হিসেবে উল্লেখ করে শ্রী প্রধান বলেন, আগামী এক দশকে দেশ শক্তি ক্ষেত্রে বিশ্বের অগ্রণী গ্রাহক হয়ে উঠবে। সরকারের উদ্দেশ্য হল সকলের কাছে সুলভে ও নিরবচ্ছিন্নভাবে বিশ্বাসযোগ্য পরিশ্রুত জ্বালানী পৌঁছে দেওয়া। শ্রী প্রধান আরও জানান, দেশে শক্তি ব্যবহারের চাহিদা ক্রমশ বাড়ছে, সিএনজি-র ব্যবহারও ধীরে ধীরে বৃদ্ধি পাচ্ছে। জাতীয় রাজধানী অঞ্চলে ইতিমধ্যেই হাইড্রোজেন জ্বালানী চালিত যানবাহনের ব্যবহার শুরু হয়েছে। একাধিক মোটরগাড়ি উৎপাদক সংস্হাও নতুন সিএনজি মডেল বাজারে এনেছে।
শ্রী প্রধান জানান, গ্যাস পরিকাঠামো ক্ষেত্রে ৫ লক্ষ কোটি টাকার বেশি বিনিয়োগ করা হচ্ছে। গুরুত্ব দেওয়া হচ্ছে নতুন গ্যাস ভান্ডারের অনুসন্ধান, গ্যাস বন্টন, বিতরণ, পাইপলাইন স্হাপন প্রভৃতির ওপর। এক পরিসংখ্যান দিয়ে তিনি বলেন, ২০১৮-১৯এ দেশে গ্যাস উৎপাদনের পরিমাণ ছিল ৩২.৮৭ বিলিয়ন কিউবিক মিটার। ২০২০-২১ নাগাদ উৎপাদন পরিমাণ ৩৯.৩ বিনিয়ন কিউবিক মিটারের পৌঁছাবে। দেশে তরল প্রাকৃতিক গ্যাস শোধনাগারগুলির ক্ষমতা বর্তমানে বার্ষিক ৩৮.৮ মিলিয়ন মেট্রিক টন থেকে আগামী তিন-চার বছরে বাড়িয়ে বার্ষিক ৫২.৫ মিলিয়ন মেট্রিক টন করার পরিকল্পনা করা হয়েছে। একইভাবে গ্যাস গ্রীডে বর্তমান দৈর্ঘ্য ১৬ হাজার ৭৮৮ কিলোমিটার। অতিরিক্ত ১৪ হাজার ৭৮৮ কিলোমিটার গ্রীড তৈরির কাজ চলছে বলেও শ্রী প্রধান জানান।
CG/BD/NS
(Visitor Counter : 134
প্রধানমন্ত্রীরদপ্তর
প্রধানমন্ত্রী রাধা সোমি সৎসঙ্গ বিয়াসের বাবা গুরিন্দর সিং ধিলনের সঙ্গে সাক্ষাৎ করলেন
নয়াদিল্লি, ১৩ ফেব্রুয়ারি, ২০২২
প্রধানমন্ত্রী নরেন্দ্র মোদী আজ রাধা সোমি সৎসঙ্গ বিয়াসের বাবা গুরিন্দর সিং ধিলনের সঙ্গে সাক্ষাৎ করেন।
এক ট্যুইটে প্রধানমন্ত্রী বলেছেন, “আজ দিনের শুরুতেই রাধা সোমি সৎসঙ্গ বিয়াসের বাবা গুরিন্দর সিং ধিলনজীর সঙ্গে আমার সাক্ষাতের সুযোগ হয়। রাধা সোমি সৎসঙ্গ বিয়াসের গৃহীত সমাজ সেবামূলক উদ্যোগ অত্যন্ত প্রশংসনীয়”।
CG/BD/SB
(
উপ-রাষ্ট্রপতিরসচিবালয়
জনসাধারণ তাঁদের প্রতিনিধিকে নির্বাচন করার সময় চরিত্র, ব্যবহার, ক্ষমতা ও দক্ষতা অবশ্যই বিবেচনা করবেন : উপ-রাষ্ট্রপতি
নয়াদিল্লি, ১ এপ্রিল, ২০২১
উপ-রাষ্ট্রপতি শ্রী এম ভেঙ্কাইয়া নাইডু আজ জোর দিয়ে বলেছেন যে জনসাধারণ তাঁদের প্রতিনিধিকে নির্বাচন করার সময় সংশ্লিষ্ট ব্যক্তির চরিত্র, ব্যবহার, ক্ষমতা ও দক্ষতা অবশ্যই বিবেচনা করবেন।
তেলেঙ্গানার প্রাক্তন মুখ্য সচিব শ্রী এস কে যোশীর ‘ইকো টি কলিং : টুওয়ার্ডস পিপল-সেন্ট্রিক গভর্ন্যান্স’ বইটির তেলেগু অনুবাদ – ‘সুপরিপালন’-এর প্রকাশ উপলক্ষে উপ-রাষ্ট্রপতি বলেছেন, দুর্ভাগ্যজনক হলেও সত্যি, নির্বাচনের সময় প্রার্থীর জাত, সম্প্রদায়, অর্থ এবং অপরাধ সংক্রান্ত তথ্যাদির বিষয়গুলি বিবেচনা করা হয়। অথচ, সুপ্রশাসনের ক্ষেত্রে চরিত্র, ব্যবহার, ক্ষমতা ও দক্ষতা প্রয়োজন। নাগরিক-কেন্দ্রিক প্রশাসন সব সময় প্রশাসন-কেন্দ্রিক নির্বাচকমণ্ডলীর থেকে পাওয়া যায়। উপ-রাষ্ট্রপতি বলেছেন, মানুষের চাহিদা পূরণের জন্য এবং বিভিন্ন প্রকল্পের যথাযথ বাস্তবায়নের জন্য সুপ্রশাসন গুরুত্বপূর্ণ।
শ্রী নাইডু এই বইটি জন্য ডঃ শৈলেন্দ্র যোশী, অনুবাদক শ্রী অন্নভারাপু ব্রাহমানিহ এবং প্রকাশক শ্রী মারুথিকে এই বইটি প্রকাশের জন্য অভিনন্দন জানিয়েছেন।
CG/CB/DM
(Visitor Counter : 139
বিদ্যুৎমন্ত্রক
যথাযথ সময়ে বিদ্যুতের খরচ তুলতে প্রয়োজনীয় বিজ্ঞপ্তির মাধ্যমে পরিবেশ বান্ধব জ্বালানী ক্ষেত্রে ভারতের জোরালো অঙ্গীকার
নয়াদিল্লী, ২৩ অক্টোবর, ২০২১
বিদ্যুৎ ক্ষেত্রের স্থিতিশীলতা এবং জলবায়ুর পরিবর্তন প্রতিরোধে ভারতের অঙ্গীকার অনুযায়ী স্বচ্ছ জ্বালানীর ব্যবহার বাড়াতে কেন্দ্রীয় বিদ্যুৎ মন্ত্রক একটি বিজ্ঞপ্তি প্রকাশ করেছে। আইনের পরিবর্তনের ফলে যথাযথ সময়ে বিদ্যুৎ ক্ষেত্রের সঙ্গে যুক্ত সকলে যাতে বিদ্যুৎ উৎপাদনের জন্য ব্যয় হওয়া অর্থ ফেরৎ পান তা এর মাধ্যমে নিশ্চিত করা হয়েছে। ২০০৩ সালের বিদ্যুৎ আইন অনুযায়ী বিদ্যুতের গ্রাহক এবং সংশ্লিষ্ট সকলের কথা বিবেচনা করে নিয়মাবলীর পরিবর্তন ঘটানো হয়েছে। এর জন্য নতুন নিয়ম গুলি হল:
১. আইন পরিবর্তনের ফলে সঠিক সময়ে বিদ্যুৎ উৎপাদনের ব্যয় বাবদ অর্থ পাওয়ার জন্য ২০২১ সালের বিদ্যুৎ সংক্রান্ত নিয়মাবলী।
২. পুনর্নবীকরণযোগ্য বিদ্যুৎ উৎপাদন এবং সেই বিদ্যুৎ ব্যবহারের জন্য ২০২১ সালের প্রয়োজনীয় বিদ্যুতের নিয়মাবলী।
বিদ্যুৎ উৎপাদনের জন্য যে অর্থ ব্যয় হয় তা নির্দিষ্ট সময়ে পাওয়ার বিষয়টি যথেষ্ট গুরুত্বপূর্ণ। এর ওপর ভিত্তি করে এক্ষেত্রে বিনিয়োগ বৃদ্ধির বিষয়টি নিশ্চিত হবে। এতদিন যে নিয়মাবলী প্রযোজ্য ছিল তাতে উৎপাদন ব্যয় ফেরৎ পাওয়া সময় সাপেক্ষ বিষয় ছিল। বর্তমান নিয়মে সেই সমস্যা দূর হল। দেশে বিদ্যুৎ ক্ষেত্রে বিনিয়োগ বান্ধব একটি পরিবেশ এর ফলে গড়ে উঠবে।
সারা বিশ্ব জুড়ে জ্বালানীর ব্যবহারের পরিবর্তন হচ্ছে। ভারত এই পরিবর্তনের প্রতি দায়বদ্ধ। আন্তর্জাতিক প্রতিশ্রুতি অনুযায়ী ২০২২ সালের মধ্যে ১৭৫ গিগাওয়াট পুনর্নবীকরণযোগ্য বিদ্যুৎ উৎপাদন করার লক্ষ্যমাত্রা ধার্য করা হয়েছে। এই পরিমাণ ২০৩০ সালে বেড়ে দাঁড়াবে ৪৫০ গিগাওয়াট। এ সংক্রান্ত নিয়মাবলী পরিবর্তন করার ফলে পুনর্নবীকরণযোগ্য বিদ্যুৎ উৎপাদনের ফলে তা প্রয়োজনীয় চাহিদা পূরণে সুবিধা হবে।
নতুন নিয়মানুসারে বিদ্যুৎ কেন্দ্র থেকে উৎপাদিত বিদ্যুৎ গ্রীডে পাঠানোর ক্ষেত্রে নিয়ন্ত্রণ তখনই করা যাবে যখন কোনো কারিগরি সমস্যা দেখা দেবে। ভারতীয় বিদ্যুৎ গ্রীড বিধি অনুযায়ী প্রয়োজনে বিদ্যুৎ সরবরাহে নিয়ন্ত্রণ করা যেতে পারে। এক্ষেত্রে যারা বিদ্যুৎ ব্যবহার করছে তাদের প্রয়োজনীয় ক্ষতিপূরণ দিতে হবে। নতুন নিয়মের ফলে বিদ্যুৎ সংগ্রহ করার সময় বন্টন সংক্রান্ত লাইসেন্স থাকতে হবে। কেন্দ্র বা রাজ্য সরকারকে স্বচ্ছভাবে দরপত্র আহ্বানের মধ্য দিয়ে বিদ্যুৎ সংগ্রহের জন্য প্রয়োজনীয় পন্থা অনুসরণ করতে হবে।
(CG/CB/NS
তথ্যওসম্প্রচারমন্ত্রক
দূরদর্শন ন্যাশনাল চ্যানেলে আবার রামায়ন সম্প্রচারিত হবে
নতুন দিল্লি, ২৭ মার্চ ২০২০
দেশের বর্তমান করোনা ভাইরাস জনিত পরিস্থিতিতে এবং ২১ দিনের লকডাউন চলাকালীন ঘরে থাকা লোকজনের জন্য তথ্য ও সম্প্রচার মন্ত্রক এবং প্রসার ভারতী ২৮শে মার্চ, ২০২০ শনিবার থেকে দূরদর্শন ন্যাশনাল চ্যানেলে আবার রামানন্দ সাগরের রামায়ণ সম্প্রচার করার সিদ্ধান্ত নিয়েছে।
কেন্দ্রীয় মন্ত্রী শ্রী প্রকাশ জাভড়েকর রামায়ণ পুনরায় প্রচারিত হওয়ায় সন্তোষ প্রকাশ করেছেন।
এটি রোজ সকাল ৯ টা থেকে ১০ টা এবং রাত ৯ টা থেকে ১০ টা এই ২ টি স্লটে সম্প্রচারিত হবে।
(CG/TG
প্রতিরক্ষামন্ত্রক
সামুদ্রিক নিরাপত্তা সংক্রান্ত তথ্য বিনিময় বিষয়ে কর্মশালা
ভারতীয় নৌ-বাহিনীর ‘ভারত মহাসাগর অঞ্চলের ‘তথ্য বিনিময় কেন্দ্র’ -এর উদ্যোগে আজ গুরুগ্রামে সামুদ্রিক নিরাপত্তা সংক্রান্ত তথ্য বিনিময় বিষয়ে একটি কর্মশালার আয়োজন করা হয়। নৌ-বাহিনীর উপ-প্রধান ভাইস অ্যাডমিরাল এম এস পাওয়ার এই কর্মশালার উদ্বোধন করেন। ভারত মহাসাগরীয় অঞ্চলের ২৯টি দেশের ৪১ জন প্রতিনিধি দু’দিনের এই কর্মশালায় অংশ নিয়েছেন। ২০১৮ সালের ২২শে ডিসেম্বর ভারতের প্রতিরক্ষা মন্ত্রী এই অঞ্চলের সামুদ্রিক নিরাপত্তা আরও জোরদার করার লক্ষ্যে ভারত মহাসাগর অঞ্চলের তথ্য বিনিময় কেন্দ্রের সূচনা করেন।
অনুষ্ঠানের উদ্বোধন করে নৌ-বাহিনীর উপ-প্রধান এই অঞ্চলের দেশগুলির মধ্যে সামুদ্রিক নিরাপত্তার জন্য আরও বেশি সহযোগিতার ওপর জোর দেন। এছাড়া,এই অঞ্চলের যেসব দেশ এই উদ্যোগে অংশ নিয়েছে, তিনি তাদের সক্রিয়ভাবে এই কাজে অংশগ্রহণের আহ্বান জানান। মালাগাসির নৌ-বাহিনীর প্রধান রিয়ার অ্যাডমিরাল ভাওহাভি আন্দাসিও কর্মশালায় বক্তব্য রাখেন। ন্যাশনাল মেরিটাইম ফাউন্ডেশনের মহানির্দেশক অবসরপ্রাপ্ত ভাইস অ্যাডমিরাল প্রদীপ চৌহান ভারত মহাসাগর-প্রশান্ত মহাসাগরীয় অঞ্চলের সামুদ্রিক নিরাপত্তার চ্যালেঞ্জ বিষয়ে বিস্তারিত বক্তব্য রাখেন।
দু’দিনের এই অনুষ্ঠানে অংশগ্রহণকারীদের সমুদ্র নিরাপত্তা বিষয়ে তথ্য বিনিময় ব্যবস্থা নিয়ে পারস্পরিক মতবিনিময় হয়। এই অঞ্চলের সমুদ্রপথে সন্ত্রাসবাদ,জলদস্যু হামলায়, মানব ও মাদক পাচার ছাড়াও প্রাকৃতিক বিপর্যয় মোকাবিলায় ত্রাণ ও উদ্ধারকার্য এবং এই সমগ্র কাজের আইনগত পরিপ্রেক্ষিত ইত্যাদি নিয়ে দু’দিনের এই আলোচনায় প্রতিনিধিরা অংশ নেবেন। এছাড়া, এই কর্মশালায় যেসব বিষয় নিয়ে টেকনিক্যাল আলোচনা হবে, আগামীকাল, ১৩ই জুন হাতে-কলমে অংশগ্রহণকারীরা তা পরীক্ষা ও প্রদর্শন করবেন।
CG/PB/DM/….12th June, 2019
(Visitor Counter : 172
নির্বাচনকমিশন
শ্রী সুশীল চন্দ্র ভারতের ২৪তম মুখ্য নির্বাচন কমিশনার হিসেবে দায়িত্ব গ্রহণ করেছেন
শ্রী সুনীল অরোরা’কে নির্বাচন কমিশনের বিদায়ী অভ্যর্থনা
নয়াদিল্লি, ১৩ এপ্রিল, ২০২১
শ্রী সুশীল চন্দ্র আজ ভারতের ২৪তম মুখ্য নির্বাচন কমিশনার হিসেবে দায়িত্ব গ্রহণ করেছেন।তিনি শ্রী সুনীল অরোরার স্থলাভিষিক্ত হলেন। শ্রী অরোরার কার্যকালের মেয়াদ গতকালই শেষ হয়েছে।
শ্রী চন্দ্র ২০১৯ সালের ১৫ ফেব্রুয়ারি থেকে নির্বাচন কমিশনার হিসাবে দায়িত্বপালন করে আসছিলেন। কেন্দ্রশাসিত জম্মু ও কাশ্মীরে সীমানা পুনর্নির্ধারণ সংক্রান্ত কাজের দায়িত্বের পাশাপাশি, ২০২০-র ১৮ ফেব্রুয়ারি থেকে তিনি সীমানা পুনর্নির্ধারণ সংক্রান্ত কমিশনের সদস্য হিসাবে কাজ করছেন। আয়কর বিভাগে সুদীর্ঘ ৩৯ বছর বিভিন্ন পদে দায়িত্ব পালনের পাশাপাশি, শ্রী চন্দ্র ২০১৬ সালের পয়লা নভেম্বর থেকে ২০১৯ সালের ১৪ ফেব্রুয়ারি পর্যন্ত কেন্দ্রীয় প্রত্যক্ষ কর পর্ষদ -এর চেয়ারম্যান পদে আসীন ছিলেন। পর্ষদের চেয়ারম্যান থাকাকালীন শ্রী চন্দ্র বিধানসভা নির্বাচনগুলিতে অবৈধভাবে অর্থের ব্যবহার নিয়ন্ত্রণে গুরুত্বপূর্ণ ভূমিকা পালন করেন। ২০১৮ সালে তিনি নির্বাচন প্রার্থীদের হলফনামায় উল্লেখ না থাকা সম্পদের বিস্তারিত বিবরণ জনসমক্ষে প্রকাশের জন্য গুরুত্বপূর্ণ ভূমিকা পালন করেছিলেন। ২০১৯ সালে সপ্তদশ লোকসভা এবং একাধিক রাজ্যের বিধানসভা নির্বাচনে তথ্য প্রযুক্তির অভিনব প্রয়োগের ক্ষেত্রে তাঁর বড় অবদান রয়েছে।
করোনা পরিস্থিতির মধ্যে বিহার, আসাম, কেরল, পন্ডিচেরী, তামিলনাডু ও পশ্চিমবঙ্গের বিধানসভা নির্বাচন আয়োজনে মনোনয়নপত্র দাখিল থেকে শুরু করে অনলাইনে প্রার্থীপদ দাখিল, পোস্টাল ব্যালটের সুবিধা প্রভৃতি ক্ষেত্রে শ্রী চন্দ্র বিভিন্ন চ্যালেঞ্জ সত্ত্বেও লৌহকঠিন মানসিকতা নিয়ে কাজ করেছেন।
এদিকে বিদায়ী মুখ্য নির্বাচন কমিশনার শ্রী সুনীল অরোরাকে কমিশনের পক্ষ থেকে ঊষ্ণ বিদায়ী অভ্যর্থনা জানানো হয়। শ্রী অরোরা গতকাল মুখ্য নির্বাচন কমিশনারের পদ থেকে অবসর গ্রহণ করেন। নির্বাচন কমিশনে প্রায় ৪৩ মাস দায়িত্ব পালনের সঙ্গে সঙ্গে শ্রী অরোরা ২৯ মাস মুখ্য নির্বাচন কমিশনার পদে আসীন ছিলেন। ২০১৭ সালের সেপ্টেম্বরে নির্বাচন কমিশনে দায়িত্ব গ্রহণের পর ২০১৯ সালের সপ্তদশ লোকসভা নির্বাচন এবং ২৫টি রাজ্যের বিধানসভা নির্বাচন আয়োজনে তাঁর বড় ভূমিকা ছিল। বিদায়ী ভাষণে শ্রী অরোরা কমিশনের সকল সদস্যদের ধন্যবাদ জানিয়ে সাফল্যের সঙ্গে ভবিষ্যৎ নির্বাচনগুলি আয়োজনের শুভেচ্ছা জানান।
CG/BD/SB
(Visitor Counter : 205
প্রধানমন্ত্রীরদপ্তর
অসমে তৈল কূপ থেকে তেল বেরিয়ে আগুন লাগার ঘটনার প্রেক্ষিতে পরিস্থিতি পর্যালোচনা করলেন প্রধানমন্ত্রী
নয়াদিল্লি, ১৮ জুন, ২০২০
অসমের তিনসুকিয়া জেলায় অয়েল ইন্ডিয়া লিমিটেডের বাঘজান-৫ নম্বর তৈল কূপ থেকে তেল বেরিয়ে আগুন লাগার ঘটনায় উদ্ভূত পরিস্থিতি নিয়ে প্রধানমন্ত্রী শ্রী নরেন্দ্র মোদী আজ একটি পর্যালোচনা বৈঠক করেন।
কেন্দ্রীয় স্বরাষ্ট্র মন্ত্রী শ্রী অমিত শাহ, পেট্রোলিয়াম ও প্রাকৃতিক গ্যাস মন্ত্রী শ্রী ধর্মেন্দ্র প্রধান, অসমের মুখ্যমন্ত্রী শ্রী সর্বানন্দ সোনোয়াল সহ বিভিন্ন কেন্দ্রীয় মন্ত্রী ও কেন্দ্রের উচ্চ পদস্থ আধিকারিকরা এই বৈঠকে যোগ দেন।
তৈল কূপ থেকে ২৭শে মে অনিয়ন্ত্রিতভাবে গ্যাস বেরোতে শুরু করে। যখন সেই গ্যাস আটকানোর চেষ্টা করা হয়, তখন ৯ই জুন ওই কূপে আগুন লেগে যায়। ওই কূপ সংলগ্ন এলাকায় যাঁরা থাকেন, রাজ্য সরকার অয়েল ইন্ডিয়া লিমিটেডের সহযোগিতায় তাঁদের সরিয়ে ত্রাণ শিবিরে পাঠায়। বর্তমানে প্রায় ৯ হাজার মানুষ এইসব ত্রাণ শিবিরগুলিতে রয়েছেন। জেলা প্রশাসন ১,৬১০টি পরিবারকে সনাক্ত করে তাদের প্রত্যেককে ৩০ হাজার টাকা করে ত্রাণ বাবদ অর্থ সাহায্য করেছে।
অসমের মুখ্যমন্ত্রীর মাধ্যমে প্রধানমন্ত্রী রাজ্যের জনসাধারণকে আশ্বস্ত করে বলেছেন, কেন্দ্র সবরকমের সহযোগিতা করতে দায়বদ্ধ। ক্ষতিগ্রস্ত পরিবারগুলির জন্য ত্রাণ ও পুনর্বাসনের কাজে রাজ্য সরকারের সঙ্গে সঙ্কটের এই সময়ে কেন্দ্র সবরকমের সাহায্য করবে। শ্রী মোদী পেট্রোলিয়াম ও প্রাকৃতিক গ্যাস মন্ত্রককে এই ঘটনাটির বিষয়ে পুরো তথ্য সংগ্রহ করার নির্দেশ দিয়েছেন, যাতে ভবিষ্যতে এ ধরনের ঘটনা ঘটলে তাহলে তার থেকে শিক্ষা নিয়ে দ্রুত মোকাবিলা করা যায়।
পর্যালোচনা বৈঠকে জানানো হয়েছে, গ্যাসে বেরোনো আটকাতে দেশ ও বিদেশের বিশেষজ্ঞদের সঙ্গে বিস্তারিত আলোচনার পর একটি পরিকল্পনা তৈরি করা হয়েছে। এই পরিকল্পনাটি বাস্তবায়নের কাজ শুরু হয়েছে। আগামী ৭ই জুলাই সবরকমের নিরাপত্তামূলক ব্যবস্থা গ্রহণ করে ওই তৈল কূপটিকে বন্ধ করে দেওয়ার প্রস্তাব বৈঠকে দেওয়া হয়েছে।
(CG/CB/DM
মন্ত্রিসভারঅর্থনৈতিকবিষয়সংক্রান্তকমিটি
২০২৩-২৪ মরশুমে কাঁচা পাটের জন্য ন্যূনতম সহায়ক মূল্যের প্রস্তাবে কেন্দ্রের অনুমোদন
নয়াদিল্লি, ২৪ মার্চ, ২০২৩
প্রধানমন্ত্রী শ্রী নরেন্দ্র মোদীর নেতৃত্বে মন্ত্রিসভার অর্থনৈতিক বিষয় সংক্রান্ত কমিটি ২০২৩-২৪ মরশুমে কাঁচা পাটের জন্য ন্যূনতম সহায়ক মূল্যের প্রস্তাবে অনুমোদন দিয়েছে। কৃষি সংক্রান্ত ব্যয় ও মূল্য কমিশন বা কমিশন ফর এগ্রিকালচারাল কস্ট অ্যান্ড প্রাইসেস-এর সুপারিশক্রমে এই প্রস্তাব অনুমোদিত হয়েছে।
২০২৩-২৪ মরশুমে টিডি-৩ প্রজাতির কাঁচা পাটের ন্যূনতম সহায়ক মূল্য নির্ধারিত হয়েছে কুইন্টালপ্রতি ৫,০৫০ টাকা। দেশের যে কোনও প্রান্তে কাঁচা পাট উৎপাদনের মোট ব্যয়ের ৬৩.২ শতাংশ খরচ যাতে কৃষকরা তুলতে পারেন তা নিশ্চিত করতেই মন্ত্রিসভার এই সিদ্ধান্ত। ২০১৮-১৯ অর্থবর্ষের বাজেট পেশ করার সময় সরকার ঘোষণা করেছিল, যে কোনও ফসল উৎপাদনের জন্য কৃষিকাজে মোট ব্যয়ের দেড়গুণ অর্থ ন্যূনতম সহায়ক মূল্য হিসেবে নির্ধারিত হবে। কাঁচা পাটের ন্যূনতম সহায়ক মূল্য নির্ধারণেও এই নীতি মেনে চলা হয়েছে।
জুট কর্পোরেশন অফ ইন্ডিয়া কাঁচা পাটের সহায়ক মূল্য সংক্রান্ত সরকারি সিদ্ধান্ত কার্যকর করবে। এক্ষেত্রে কৃষকরা কোনও ক্ষতির সম্মুখীন হলে কেন্দ্রীয় সরকার তাঁদের ক্ষতিপূরণের পুরো অর্থ প্রদান করবে।
PG/CB/DM/
(
পানীয়জলওস্বাস্থ্যব্যবস্থামন্ত্রক
টুইন পিট টয়লেট ব্যবহারে গ্রামবাসীদের উৎসাহিত করতে শৌচাগার পরিষ্কারের কাজে অংশ দিলেন কেন্দ্র ও রাজ্য পর্যায়ের বরিষ্ঠ আধিকারিকরা
নয়াদিল্লি, ১৭ মে, ২০১৮
দেশের কম্পট্রোলার অ্যান্ড অডিটর জেনারেলশ্রী রাজীব মহর্ষি এবং কেন্দ্রীয় পানীয় জল ও স্বাস্থ্য ব্যবস্থা মন্ত্রকের সচিব শ্রী পরমেশ্বরন আয়ার আজ সকালে মহারাষ্ট্রের এক গ্রামে একটি শৌচাগার পরিষ্কারের কাজে অংশগ্রহণ করেন। মহারাষ্ট্র, উত্তরপ্রদেশ এবং তামিলনাড়ুর অতিরিক্ত মুখ্যসচিব পর্যায়ের সরকারি আধিকারিকরাও তাঁদের সংশ্লিষ্ট এলাকাগুলিতে শৌচাগার পরিষ্কার কর্মসূচিতে যোগ দেন। শৌচাগার ব্যবহারের ওপর জোর দিতে এবং তা সর্বদা পরিষ্কার-পরিচ্ছন্ন রাখতে গ্রামবাসীদের উদ্বুদ্ধ করার লক্ষ্যেই এই বিশেষ উদ্যোগ।
উল্লেখ্য, দেশের পল্লী অঞ্চলে শৌচাগার নির্মাণ ও ব্যবহারের ক্ষেত্রে টুইন পিট টয়লেট হল সবচেয়ে নিরাপদ এক প্রযুক্তি। এই প্রযুক্তির প্রয়োগ ও ব্যবহারের সুপারিশ করেছে বিশ্ব স্বাস্থ্য সংস্থা এবং ভারত সরকার। ব্যয়সাশ্রয়ী এই প্রযুক্তির সাহায্যে টুইন পিট টয়লেট নির্মাণ সম্ভব হলেও সময়ে সময়ে পিট খালিকরা সম্পর্কে গ্রামবাসীদের মধ্যে এক দ্বিধা, সংশয় ও সংস্কার কাজ করে। তা দূর করতেই কেন্দ্র ও রাজ্য পর্যায়ের আধিকারিকরা নিজেরা শৌচাগার পরিষ্কারের কাজে অংশগ্রহণ করে গ্রামবাসীদের মধ্যে উৎসাহ যোগান। এ সম্পর্কে বিভিন্ন প্রচারমাধ্যমকে নিয়ে এক ব্যাপক অভিযানেরও সূচনা করা হবে। তাতে অংশগ্রহণ করবেন বিশিষ্ট অভিনেতা শ্রী অক্ষয় কুমার এবং শ্রীমতী ভূমি পেড়নেকর।
CG/SKD/DM/….
(Visitor Counter : 79
শিল্পওবাণিজ্যমন্ত্রক
কয়লা পরিবহণের ব্যয় কমানোর জন্য পিএম গতিশক্তির উদ্যোগ
নয়াদিল্লী, ৩ ডিসেম্বর, ২০২১
নীতি আয়োগের মুখ্য কার্যনির্বাহী আধিকারিকের পৌরোহিত্যে ২০২৫-২৬ সালের মধ্যে ১০০ কোটি টন কয়লা উৎপাদনের বিষয়ে কোল ইন্ডিয়া লিমিটেড একটি বৈঠকের আয়োজন করে। ভারতে কয়লাই জ্বালানীর প্রধান উৎস। দেশজুড়ে বিভিন্ন সামগ্রীর মধ্যে সবথেকে বেশি কয়লা পরিবহণ করা হয়ে থাকে। তাই দেশের অর্থনীতির উন্নয়নে কয়লার উত্তোলন, সরবরাহ এবং কয়লার ব্যবহার খুব গুরুত্বপূর্ণ।
শিল্প ও বাণিজ্য মন্ত্রক কয়লা পরিবহণের পরিকাঠামো উন্নয়নে বিশেষ গুরুত্ব দিয়েছে। রেল, সড়ক পরিবহণ ও মহাসড়ক এবং বন্দর, জাহাজ চলাচল ও জলপথ মন্ত্রক কয়লা পরিবহণের কাজে যুক্ত। দেশে কয়লার উৎপাদন বাড়িয়ে তা যথাযথ পরিবহণের জন্য পিএম গতিশক্তি একটি সুসংহত ব্যবস্থাপনা গড়ে তুলতে উদ্যোগী হয়েছে। একাজে পরিকাঠামোগত মন্ত্রকগুলির মধ্যে সমন্বয় গড়ে তোলা হচ্ছে।
বৈঠকে রেল পরিবহণকে অগ্রাধিকার দেওয়া হয়েছে। দেশে কয়লা পরিবহণে রেল গুরুত্বপূর্ণ ভূমিকা পালন করে। ২০৩০ সালের মধ্যে রেলের মাধ্যমে কয়লা পরিবহণের পরিমাণ ৬৪ শতাংশ থেকে বৃদ্ধি করে ৭৫ শতাংশ করার পরিকল্পনা করা হয়েছে। ছত্তিশগড় ও ওড়িশায় কয়লার পরিবহণ বাড়াতে গতিশক্তি নীতির সঙ্গে সাযুজ্য রেখে ১৪টি রেল পরিকাঠামো প্রকল্প নির্মাণের কাজ চলছে। ভারতীয় রেলের বর্তমান বহন ক্ষমতা অনুযায়ী ২০২৬ সাল পর্যন্ত রেলের মাধ্যমে কয়লা পরিবহণে কোনো সমস্যা হবেনা। বেসরকারী সংস্থাগুলিকে কয়লা উত্তোলনে উৎসাহিত করার জন্য রেল বেশ কিছু পদক্ষেপ নিয়েছে। বেসরকারী সংস্থাগুলিকে পণ্য পরিবহণের রেলের টার্মিনাল ব্যবহারের জন্য এখন ১ কোটি টাকার পরিবর্তে ১০ লক্ষ টাকা ব্যয় করলেই হবে।
পণ্য পরিবহণকারী ট্রেনের সম্পর্কে সর্বশেষ তথ্য জানার জন্য রেল ফ্রেইট অপারেশন্স ইনফরমেশন সিস্টেম গড়ে তুলেছে। যেসমস্ত উপভোক্তা রেলের মাধ্যমে পণ্য পরিবহণ করবেন তাদের জন্য সেন্টার ফর রেলওয়ে ইনফরমেশন সিস্টেমস একটি বিশেষ ব্যবস্থাপনা গড়ে তুলেছে।
বন্দর, জাহাজ চলাচল ও জলপথ মন্ত্রক সরকারি সংস্থা, বন্দর এবং ব্যবসায়ীদের মধ্যে তথ্যের আদান-প্রদানের জন্য পোর্ট কমিউনিটি সিস্টেম গড়ে তুলেছে। ডিজিটাল পদ্ধতিতে কয়লা রপ্তানীর জন্য বিভিন্ন ব্যবস্থা নেওয়া হয়েছে। এছাড়াও পিএম গতিশক্তি সড়ক উন্নয়নের জন্য নানা পরিকল্পনা করেছে। কয়লা মন্ত্রক এবং সড়ক পরিবহণ ও মহাসড়ক মন্ত্রক কয়লা খনি অঞ্চলের প্রত্যন্ত এলাকায় সড়ক যোগাযোগ ব্যবস্থার উন্নতি ঘটাচ্ছে। এর ফলে কয়লা উত্তোলন করে পণ্য পরিবহণের কাজে গতি আসবে।
CG/CB/NS
(Visitor Counter : 156
অর্থমন্ত্রক
কুশিনগর বিমানবন্দরকে শুল্ক বিজ্ঞাপিত বিমানবন্দর হিসেবে ঘোষণা করা হয়েছে
নতুন দিল্লি, ১৫ সেপ্টেম্বর, ২০২১
কেন্দ্রীয় পরোক্ষ কর এবং শুল্ক পর্ষদ, সিবিআইসি-র বিজ্ঞপ্তি নম্বর, ৭২/২০২১, তারিখ-১৩/০৯/২০২১ অনুযায়ী কুশিনগর বিমানবন্দরকে শুল্ক বিজ্ঞাপিত বিমানবন্দর হিসেবে ঘোষণা করা হয়েছে। এছাড়াও এই বিমানবন্দরের মাধ্যমে বৌদ্ধ তীর্থযাত্রীসহ আন্তর্জাতিক পরিষেবা চালু করায় যাত্রীরা উপকৃত হবেন।
CG/ SB
(Visitor Counter : 148
পঞ্চায়েতিরাজমন্ত্রক
পঞ্চায়েত প্রতিষ্ঠানকে শক্তিশালী করতে রাজ্যগুলিকে কেন্দ্রীয় সরকারের সহায়তা
নয়াদিল্লি, ০৮ ডিসেম্বর, ২০২১
পঞ্চায়েত ব্যবস্থা রাজ্যের এক্তিয়ারভুক্ত। তাই, পরিকাঠামোগত সুযোগ-সুবিধা গড়ে তোলা সংশ্লিষ্ট রাজ্য/কেন্দ্রশাসিত অঞ্চলের প্রাথমিক দায়িত্ব। অবশ্য, পঞ্চায়েত প্রতিষ্ঠানগুলির পর্যাপ্ত পরিকাঠামোগত সুযোগ-সুবিধা প্রদানে একাধিক কর্মসূচি রূপায়িত হয়েছে। রাজ্যসভায় আজ এক লিখিত জবাবে একথা জানিয়ে পঞ্চায়েতি রাজ প্রতিমন্ত্রী শ্রী কপিল মোরেশ্বর পাটিল আরও বলেন, পঞ্চদশ অর্থ কমিশন ২০২০-২১ অর্থবর্ষে গ্রামাঞ্চলীয় স্থানীয় স্বশাসিত সংস্থাগুলির জন্য ৬০ হাজার ৭৫০ কোটি টাকা অনুদান দেওয়ার প্রস্তাব করে। এছাড়াও, ২০২১-২৬ পর্যন্ত পাঁচ বছরে ২৮টি রাজ্যকে পঞ্চায়েত ব্যবস্থার সবস্তরের উন্নয়নে ২ লক্ষ ৩৬ হাজার ৮০৫ কোটি টাকা অনুদান দেওয়ার প্রস্তাব করা হয়েছে। অর্থ কমিশনের এই অনুদান পঞ্চায়েত প্রতিষ্ঠানের কর্মচারীদের বেতন ও অন্যান্য প্রাতিষ্ঠানিক খরচ বাদে ব্যবহার করা যায়। অনুদানের অর্থ মৌলিক পরিষেবা গড়ে তোলা, প্রকাশ্য স্থানে মল-মূত্র বর্জন ও স্বাস্থ্যবিধি অনুসরণ, পানীয় জল সরবরাহ, বৃষ্টির জল সংরক্ষণ, জল শোধন প্রভৃতি কাজে খরচ করা যায়।
পঞ্চায়েতি রাজ মন্ত্রক রাষ্ট্রীয় গ্রাম স্বরাজ অভিযান কর্মসূচি রূপায়ণ করছে। ২০১৮-১৯ থেকে এই কর্মসূচি খাতে গ্রাম পঞ্চায়েত ভবন গড়ে তোলা, পঞ্চায়েতের কাজের জন্য কম্প্যুটার ও অন্যান্য আনুষঙ্গিক সামগ্রী সংগ্রহ করতে আর্থিক সহায়তা দেওয়া হয়। এছাড়াও, টেলিযোগাযোগ দপ্তর সমস্ত গ্রাম পঞ্চায়েতকে নেট ব্যবস্থার সঙ্গে জুড়তে পর্যায়ক্রমে ভারতনেট কর্মসূচি রূপায়ণ করছে। এই কর্মসূচিতে এখনও পর্যন্ত ২ লক্ষ ৫০ হাজার গ্রাম পঞ্চায়েতে ব্রডব্যান্ড সংযোগ গড়ে তোলার পরিকল্পনা নেওয়া হয়েছে। পঞ্চায়েতের যাবতীয় কাজকর্ম সুষ্ঠুভাবে পরিচালনার জন্য পঞ্চায়েতি রাজ মন্ত্রক ই-পঞ্চায়েত মিশন মোড কর্মসূচি রূপায়ণ করে আসছে। এই কর্মসূচির ফলে পঞ্চায়েতের বিভিন্ন পরিকল্পনা, বাজেট প্রণয়ন, হিসেব-নিকেশ, নজরদারি, সামাজিক অডিট ও বিভিন্ন ধরনের নাগরিক পরিষেবা দেওয়া সম্ভব হচ্ছে।
পঞ্চায়েত প্রতিমন্ত্রী এক পরিসংখ্যান দিয়ে জানান, রাষ্ট্রীয় গ্রাম স্বরাজ অভিযানের আওতায় অন্যান্য রাজ্যের মতো পশ্চিমবঙ্গকেও পঞ্চায়েত প্রতিষ্ঠানগুলির মানোন্নয়নে ২০২১-২২ এ ১৫ কোটি ১৪ লক্ষ টাকা দেওয়া হয়েছে। একইভাবে, রাজ্যের গ্রামাঞ্চলীয় স্থানীয় স্বশাসিত সংস্থাগুলিকে পঞ্চদশ অর্থ কমিশনের সুপারিশ অনুযায়ী, ২০২১-২২ এ ৩ হাজার ২৬১ কোটি টাকা মঞ্জুর করা হয়। এর মধ্যে ১ হাজার ৬৩০ কোটি ৫০ লক্ষ টাকা দেওয়া হয়েছে বলেও মন্ত্রী জানান। উল্লেখ করা যেতে পারে, ২০২০-২১ অর্থবর্ষে রাজ্যগুলিকে মোট অনুদানের ৯৯.৮৫ শতাংশ অর্থই দেওয়া হয়েছে।
CG/BD/SB
(Visitor Counter : 91
জলসম্পদমন্ত্রক
বন্যা নিয়ন্ত্রণ কর্মসূচি
নয়াদিল্লি, ০২ আগস্ট, ২০১৮
ভূমিক্ষয় সহ বন্যা নিয়ন্ত্রণের বিষয়টি রাজ্যের এক্তিয়ারের মধ্যে পড়ে। সংশ্লিষ্ট রাজ্যের অগ্রাধিকারের ভিত্তিতে পরিকল্পনা অনুসারে রাজ্য সরকারগুলি তাদের নিজস্ব সহায়সম্পদ ব্যবহার করে এই কাজ করে থাকে। কেন্দ্রীয় সরকার এক্ষেত্রে প্রযুক্তিগত সহায়তা এবং কিছু ক্ষেত্রে আর্থিক সহায়তাও দিয়ে থাকে। কেন্দ্রীয় জলসম্পদ, নদী উন্নয়ন ও গঙ্গা পুনরুজ্জীবন দপ্তরের প্রতিমন্ত্রী শ্রী অর্জুন রাম মেঘওয়াল লোকসভায় এক প্রশ্নের লিখিত জবাবে এই কথা জানিয়েছেন। তাঁর মন্ত্রক একাদশ পরিকল্পনায় যে ‘বন্যা নিয়ন্ত্রণ কর্মসূচি’ চালু করেছিল, তা দ্বাদশ পরিকল্পনা পর্যন্ত চালিয়ে যাওয়া হয়েছিল। এই সময়কালে কর্মসূচিটির আওতায় সারা দেশে ১৩২৩৮.৩৭ কোটি টাকা ব্যয়ে মোট ৫২২টি প্রকল্প অনুমোদিত ও রূপায়িত হয়। রাজ্য পর্যায়ের এই প্রকল্পগুলিতে বিভিন্ন সময়ে কেন্দ্রীয় সরকার নানাভাবে আর্থিক সহায়তা দিয়েছে। দ্বাদশ পরিকল্পনাকালে কেন্দ্রীয় পর্যায়ের আরেকটি কর্মসূচি ‘নদী পরিচালন সংক্রান্ত তৎপরতা এবং সীমান্ত এলাকার কাজ’ রূপায়ণের ব্যবস্থা হয়েছে। এই কর্মসূচিতে প্রতিবেশী দেশগুলির সঙ্গে অখন্ড সীমান্তে প্রবহমান নদীগুলির বন্যা সংক্রান্ত পূর্বাভাষ ও জলপ্রবাহ সংক্রান্ত তথ্য সংগ্রহের উদ্যোগ নেওয়া হয়েছে। এছাড়াও, প্রতিবেশী দেশগুলি জলসম্পদ প্রকল্প বিষয়ে খোঁজখবর নেওয়ার কাজও হয়েছে। অন্যদিকে, রাজ্য সরকার ও কেন্দ্রশাসিত অঞ্চলগুলিকে বন্যা নিয়ন্ত্রণ এবং সামুদ্রিক উপকূলে ভূমিক্ষয় রোধের মতো কাজের জন্য আর্থিক সহায়তাও দেওয়া হয়েছে। নেপালের কোশী এবং গণ্ডক নদীতে বন্যা সুরক্ষার কাজ; বাংলাদেশ ও পাকিস্তানের সীমান্ত সংলগ্ন এলাকায় বন্যা সুরক্ষা ও ভূমিক্ষয় প্রতিরোধের কাজও এই কর্মসূচিতে করা হয়েছে। গঙ্গানদীতে বন্যা নিয়ন্ত্রণের জন্য কমিশনের কাজকেও এই কর্মসূচির আওতায় করা হয়েছে বলে মন্ত্রী জানান।
CG/PB/SB……
(Visitor Counter : 39
উত্তর-পূর্বাঞ্চলেরউন্নয়নসংক্রান্তমন্ত্রক
কোভিড-১৯ সংক্রমণ মোকাবিলায় উত্তর-পূর্বাঞ্চল মন্ত্রক উত্তর-পূর্বের রাজ্যগুলিকে তহবিল ঘাটতি বাবদ ২৫ কোটি টাকা দেবে
নয়াদিল্লি, ২৭ মার্চ, ২০২০
কেন্দ্রীয় উত্তর-পূর্বাঞ্চল উন্নয়ন প্রতিমন্ত্রী ডঃ জিতেন্দ্র সিং ভিডিও কনফারেন্সের মাধ্যমে এই অঞ্চলের পরিস্থিতি খতিয়ে দেখেছেন। সামাজিক দূরত্ব বজায় রাখার নীতি-নির্দেশিকার প্রসঙ্গ উল্লেখ করে মন্ত্রকের অধীন সমস্ত আধিকারিক এবং উত্তর-পূর্বাঞ্চল পরিষদের আধিকারিকদের সঙ্গে এই ভিডিও কনফারেন্সে কোভিড-১৯ মোকাবিলায় কি ধরনের পদক্ষেপ নেওয়া হচ্ছে, মন্ত্রী তা খতিয়ে দেখেন।
আজকের এই বৈঠকে মন্ত্রকের সচিব ও অতিরিক্ত সচিব ছাড়াও উত্তর-পূর্বাঞ্চল পরিষদের সচিব সহ উচ্চ পদস্থ আধিকারিকরা উপস্থিত ছিলেন। ডঃ সিং-কে জানানো হয় যে, মন্ত্রকের যাবতীয় কাজকর্ম ই-অফিস পদ্ধতিতে রূপায়ণ করা হচ্ছে। বর্তমান পরিস্থিতিতে সরকার বাড়িতে থেকে কাজ করার যে পরামর্শ দিয়েছেন, তার সঙ্গে সঙ্গতি রেখে মন্ত্রকের এই উদ্যোগ।
ডঃ সিং জানান, উত্তর-পূর্বের অত্যাবশ্যক সামগ্রী পরিবহণের জন্য পণ্যবাহী বিমান পরিষেবার পরিকল্পনা করা হয়েছে। পরিষদের সচিব অত্যাবশ্যক সামগ্রীর সরবরাহ সংক্রান্ত তথ্য সংগ্রহ করে তা মন্ত্রকের নজরে আনবেন, যাতে কোনও সমস্যা থাকলে অবিলম্বে সংশ্লিষ্ট কেন্দ্রীয় মন্ত্রকের নজরে আনা যায়।
এই বৈঠকে আরও সিদ্ধান্ত হয়েছে যে, কোভিড-১৯ সংক্রমণ কার্যকরভাবে মোকাবিলায় তহবিল ঘাটতি বাবদ ২৫ কোটি টাকা দেওয়া হবে। তহবিলের এই অর্থ কোভিড-১৯ মহামারী দমনের কাজে রাজ্যগুলি খরচ করতে পারবে। উল্লেখ করা যেতে পারে, মন্ত্রকের পক্ষ থেকে বর্তমান প্রকল্পগুলির আওতায় উত্তর-পূর্বের রাজ্য ও উত্তর-পূর্বাঞ্চল পরিষদকে যে তহবিল দেওয়া হয়, এটি তার অতিরিক্ত।
(CG/BD/SB
প্রধানমন্ত্রীরদপ্তর
ফুটবলের কিংবদন্তী ব্রাজিলের পেলে-র প্রয়াণে প্রধানমন্ত্রীর শোকজ্ঞাপন
নয়াদিল্লি, ৩০ ডিসেম্বর ২০২২
প্রধানমন্ত্রী শ্রী নরেন্দ্র মোদী ফুটবলের কিংবদন্তী ব্রাজিলের পেলে-র প্রয়াণে গভীর শোক ব্যক্ত করেছেন। তিনি বলেছেন, পেলে-র প্রয়াণে ক্রীড়া জগতে এক অপূরণীয় শূন্যতার সৃষ্টি হল।
এক ট্যুইট বার্তায় প্রধানমন্ত্রী বলেছেন –
“পেলে-র প্রয়াণে ক্রীড়া জগতে এক অপূরণীয় শূন্যতার সৃষ্টি হল। বিশ্ব ফুটবলের এই সুপারস্টারের জনপ্রিয়তা দেশ-কালের গণ্ডী মুছে দিয়েছে। তাঁর অনবদ্য ক্রীড়া নৈপুণ্য ও সাফল্য আগামী প্রজন্মকে অনুপ্রাণিত করবে। তাঁর পরিবার-পরিজন ও গুণমুগ্ধ ভক্তদের সমবেদনা জানাই। তাঁর আত্মার শান্তি কামনা করি।”
PG/CB/DM/
(
কেন্দ্রীয়লোকসেবাআয়োগ
২০২২-র মে মাসে ইউপিএসসি-র পক্ষ থেকে নিয়োগ সংক্রান্ত ফলাফল চূড়ান্ত হয়েছে
নয়াদিল্লী, ১৭ জুন, ২০২২
ইউনিয়ন পাবলিক সার্ভিস কমিশন  চলতি বছরের মে মাসে নিয়োগ সংক্রান্ত নিম্নলিখিত ফলাফল চূড়ান্ত করেছে। এই ফলাফলের ভিত্তিতে নিয়োগের জন্য সুপারিশ করা প্রার্থীদের প্রত্যেককে ডাকযোগে অবহিত করা হয়েছে।
কমিশনের নিয়োগ সংক্রান্ত মে মাসের চূড়ান্ত ফলাফল নিচে দেওয়া লিঙ্কে ক্লিক করে দেখা যেতে পারে
https://static.pib.gov.in/WriteReadData/specificdocs/documents/2022/jun/doc202261765801.pdf
PG/BD/NS
(Visitor Counter : 80